**OTROK, BRANJE, ODRASLI**

**Nikoli ni prezgodaj!** Že pred rojstvom na otroka ugodno vplivajo petje, pogovor in branje.

**Nikoli ni prepozno!** Z vsakim novim besedilom se vedno znova učimo branja.

**Vsak čas je ravno** **pravi** za branje, pogovor in prijetno druženje ob branju.

*Pravljice, ki so mi jih pripovedovali v otroštvu,*

*imajo globlji pomen kakor resnice,*

*katerih me je naučilo življenje.*

*(F. Schiller)*

### BRANJE IN OTROK V PREDŠOLSKEM OBDOBJU

* Z otrokom se pogovarjajmo vse od rojstva, pojmo mu uspavanke, igrajmo se bibanke, ko ga negujemo. Otrok morda ne razume besed, čuti pa njihovo melodijo, ritem ter našo nežnost in ljubezen.
* Poleg igrač mu ponudimo tudi igralne knjige (iz blaga, lesa, kartona). Kažimo mu slike in mu pripovedujmo, kaj predstavljajo; poimenujmo predmete, osebe, pojave, dogodke.
* Ko že lahko samostojno sedi, ga vzemimo v naročje ali tesno k sebi in mu berimo ali pripovedujmo tako, da hkrati gledamo ilustracije. Pogovarjajmo se z njim: če med branjem sprašuje in tudi sam kaj pove, pomeni, da nam sledi, razume in sodeluje. Majhen otrok redko samo posluša!
* Postopoma ga aktivno vključimo v branje z vprašanji, napotki, naj kaj poišče na ilustraciji. Spodbujajmo ga, da ponovi besedo, prosimo ga, naj kaj poišče na ilustraciji. Spodbujajmo ga, da ponovi besedo, prosimo ga, naj obrne list v knjigi, razložimo mu posamezne besede. Branje povežimo z njegovimi doživetji. Majhen otrok posluša in sodeluje s celim telesom: posnema, kar sliši; od ugodja, da mu beremo, nas objame.
* Da bi spodbudili otrokov jezikovni razvoj, se skupaj z njim igrajmo z glasovi, črkami, besedami; izmišljajmo si zgodbe in pravljice, po branju narišimo risbico, z gibi pokažimo, kaj so počeli junaki v pravljici, uprizorimo pravljico z igračami. Pripovedujmo zgodbe in pravljice iz svojega otroštva, svoje spomine. Skupaj naredimo knjigo: odrasli zapišemo, kar smo si skupaj z otrokom izmislili, otrok naj nariše risbice.
* Postopoma, zagotovo pa nekje pri treh letih, začnimo otroku brati različna besedila. Daljše zgodbe in debelejše knjige mu berimo v nadaljevanjih. Ko nas otrok kaj vpraša, sezimo po poučnih knjigah, priročnikih, atlasih, enciklopedijah in v njih skupaj z otrokom poiščimo odgovor. Tako otroka navajamo, da je knjiga vir informacij in znanja. Ob knjigah se skupaj z otrokom pripravimo na izlet, sprehod v naravo, poiščimo zamisli za ustvarjalne dejavnosti, praznovanja, družabne igre, recept v kuharski knjigi, številko v telefonskem imeniku, besedo v slovarju tujk … Priročnike uporabljajmo mi, otrok pa naj nas opazuje in nam »pomaga« pri iskanju. Nobena knjiga ni prezahtevna, če smo ob otroku odrasli!
* Skupaj z otrokom preberimo navodila za uporabo z ovitka zdravil, čistil, hrane; pokažimo mu, da preberemo, kako dvigniti denar iz bankomata, kdaj pripelje mestni avtobus, kje presedamo na potovanju z vlakom, koliko stane bencin … Berimo napise na trgovinah in povejmo, kaj pomenijo. Berimo podnapise televizijskih oddaj in filmov, berimo navodila pri delu z računalnikom. Berimo.
* **Vzemimo si čas in berimo otroku vsak dan nekaj minut (deset minut in več, odvisno od otrokove starosti). S starejšim otrokom se pogovarjajmo o knjigah!**
* **Glasno branje, pogovor z otrokom, čas, ki ga preživimo skupaj, so nenadomestljivi!**
* **Omejimo čas za gledanje televizije in igro na računalniku – ne prepuščajmo jim otroka! Bodimo otroku zgled – berimo tudi sami!**

*Branje je najboljše učenje. (A. Puškin)*

### BRANJE IN OTROK V ZGODNJEM BRALNEM OBDOBJU

* Ob otrokovem vstopu v šolo ne prenehajmo z bralnimi dejavnostmi ob branju in po njem.
* Otroku glasno berimo, dokler si želi.
* Spodbujajmo otroka in mu pomagajmo pri začetnem branju; poslušajmo ga, ko nam glasno bere, pomagajmo mu izpopolnjevati bralno tehniko.
* Pomagajmo pri težavah: razložimo neznane besede, preberimo »en odstavek za pogum«, berimo izmenično: eno stran otrok, drugo mi. Pazimo na pravilno izgovorjavo.
* Otroku pomagajmo pri branju, dokler nas potrebuje!

### BRANJE IN SAMOSTOJNI BRALEC

* Ko otrok usvoji bralno tehniko in začne uživati v branju, se zdi, da nas ne potrebuje več. Toda še vedno mu berimo »za lahko noč«, dokler nas prosi za to. Otrok ne uživa le v branju, srečen je, ker smo z njim!
* Pogovarjajmo se o knjigah, drug drugemu priporočajmo knjige, pozanimajmo se, kaj otrok bere. Opozarjajmo ga na novosti, in to ne glede na otrokovo starost. Branja se učimo z vsako knjigo na novo – morda nas bo otrok ob kateri spet potreboval.
* Pogovarjajmo se o problemih, ki jih obravnavajo knjige. Tak pogovor lahko pomaga pri razumevanju različnih stisk in težav (medsebojni odnosi, nesporazumi z vrstniki, spori s starši, nasilje, odvisnosti …) ter celo pri njihovem reševanju.

*Branje je za duha to, kar je telovadba za telo. (R. Steele****)***

### KAJ LAHKO ŠE STORIMO ZA RAZVOJ OTROKOVE BRALNE KULTURE

* Včlanimo otroka v splošno knjižnico (praviloma za otroke do 15. leta ni članarine). Prosimo knjižničarje, naj nam svetujejo primerne knjige, morda tudi avdio- in videokasete, zgoščenke … Obiskujmo knjižnico skupaj z otrokom, gradivo pa naj si izbira sam! Obiskujmo (brezplačne) prireditve za otroke v knjižnici: ure pravljic, igralne ure s knjigo, razstave … Ko je otrok starejši, ga spodbujajmo, da še naprej obiskuje knjižnico in raziskuje tudi dodatne možnosti, ki mu jih ponuja.
* V vrtcu ali šoli se pozanimajmo, kaj nam priporočajo v branje in katere dejavnosti izvajajo za spodbujanje branja (morda posebne projekte, bralno značko …). Vključimo se vanje! Imajo v vrtcu ali na šoli bralne kotičke, knjižnice? Oglejmo si jih skupaj z otrokom. Spodbudimo ga, naj jih raziskuje tudi sam. Prosimo strokovne delavce v vrtcu, šoli, knjižnici, naj pripravijo predavanje ali delavnico o pomenu branja.
* Pozanimajmo se, kaj se v zvezi s spodbujanjem branja dogaja v našem kraju.
* Z otrokom pojdimo v gledališče, kino, opero, na balet; povežimo predstave z branjem, če so uprizorjene po literarnih predlogah. Povežimo risanke in igrane filme na televiziji z literarnimi predlogami, poljudnoznanstvene oddaje pa s poučnimi knjigami.
* Z otrokom obiščimo knjigarno in mu kupimo knjigo. Podarimo mu knjigo ob praznikih, rojstnem dnevu, novem letu; naročimo ga na njegovo najljubšo revijo … V družinski knjižnici naj ima otrok nekaj čisto svojih knjig.
* **Vzemimo si čas in berimo otroku vsak dan nekaj minut (deset minut in več, odvisno od otrokove starosti). S starejšim otrokom se pogovarjajmo o knjigah!**
* **Glasno branje, pogovor z otrokom, čas, ki ga preživimo skupaj, so nenadomestljivi!**
* **Omejimo čas za gledanje televizije in igro na računalniku – ne prepuščajmo jim otroka! Bodimo otroku zgled – berimo tudi sami!**